Man se oorskot gekry ná krokodil hom glo grypFoto: SAPD Die polisie in Limpopo het die oorskot gevind van ŉ man wat glo Maandag deur ŉ krokodil aangeval is toe hy visgevang het. Volgens brig. Motlafela Mojapelo, polisiewoordvoerder, is daar Woensdag op die oorskot van die man in die Levuburivier by Thohoyandou afgekom. “Die 31-jarige man is glo Maandag omstreeks 18:00 deur ŉ krokodil aangeval terwyl hy visgevang het.” Volgens Mojapelo het die man glo saam met ŉ groep mense visgevang toe hy skielik deur ŉ krokodil gegryp en in die water ingetrek is. Die polisie is ontbied en daar is onmiddellik met ŉ soektog na die man begin. Sy oorskot is Woensdagmiddag gevind ná ŉ intensiewe soekoperasie. Die oorledene is intussen geïdentifiseer as Nephawe Rabelani. Die polisie het ŉ geregtelike doodsondersoek begin.